प्रशिक्षक र खेलाडी घरघरमै
नेपाली राष्ट्रिय फुटबलका खेलाडी देवेन्द्र तामाङ एक सातायतादेखि झापामै छन् । इलाममा हालै सम्पन्न माईभ्याली गोल्डकप सकेर उनी राजधानी जानुपर्ने थियो । तर, कोरोना भाइरसका कारण खेल गतिविधि अनिश्चितकालका लागि बन्द भएपछि उनी गृहनगर अर्जुनधारातिरै छन् । 
काँकडभिट्टा — नेपाली राष्ट्रिय फुटबलका खेलाडी देवेन्द्र तामाङ एक सातायतादेखि झापामै छन् । इलाममा हालै सम्पन्न माईभ्याली गोल्डकप सकेर उनी राजधानी जानुपर्ने थियो । तर, कोरोना भाइरसका कारण खेल गतिविधि अनिश्चितकालका लागि बन्द भएपछि उनी गृहनगर अर्जुनधारातिरै छन् । साँझ फुटबल अभ्यासमा हुन्छन् । दिनभर घरमै हुन्छन् । कुनै बेला साथीभाइसँगको भेटघाटमा पनि जान्छन् । अरु बेला दसैंतिहारको सीमित विदामा घर आउने देवेन्द्र यसपालि मज्जाले विदामा छन् । ‘यसपालि बसाइ दह्रो हुने पर्‍यो,’ नेपाली फुटबलका बलिया डिफेन्डर देवेन्द्रले सुनाए । कोरोना भाइरसका कारण हुन लागेका र हुँदै गरेका खेल गतिविधि स्थगित भएपछि राजधानी केन्द्रित विभिन्न क्लब आबद्ध झापाका प्रशिक्षक र खेलाडी देवेन्द्रझै यति बेला घरघरमै छन् । उनकै क्लब मछिन्द्रका प्रशिक्षक प्रवेश कटुवाल पनि माईभ्यालीको उपाधि उचालेदेखि यतै छन् । कटुवालका अनुसार मछिन्द्रमा आबद्ध झापाका सबै खेलाडी घरमै छन् । अन्य खेलाडी पनि आ–आफ्नो जिल्ला फर्किएका छन् । मछिन्द्रमा प्रवेश र देवेन्द्रसहित ७ जना आबद्ध छन् । कटुवालका अनुसार विशाल राई ‘ए’, विशाल राई ‘बी’, योगेश गुरुङ, रेजिन सुब्बा, विमान राई पनि घरतिरै छन् । विगतमा झापा फुटबल क्लबवाट खेल्दै आएका फरवार्ड कर्ण लिम्बू अहिले राजधानीको संकटामा आबद्ध छन् । उनी पनि भद्रपुरस्थित घरतिरै छन् । मनाङमा आबद्ध मेचीनगरका पूजन उपरकोटी, संजोग राई पनि घरमै छन् । थ्रीस्टारका निशान खड्का, जावलाखेलका दिलेन लोक्ताम र हिमालयन शेर्मामा गिल्सन कन्दङ्वा पनि राजधानी छाडेर आइसकेका छन् । नेपाली महिला क्रिकेटकी कप्तान रुबिना क्षत्रीलगायतका खेलाडी चैत २७ मा आयोजना हुने प्रधानमन्त्री कप महिला क्रिकेट प्रतियोगिताको तयारीमा थिए । जुनमा मलेसियामा हुने भनिएको अन्तर्राष्ट्रिय क्रिकेट प्रतियोगिताको तयारीमा जुटेका थिए । तर, कोरोनाको कहरले रुबिनासहितका झापाका महिला क्रिकेट घर फर्किएका छन् ।रुबिनासहित काजोल श्रेष्ठ, रोमा थापा, संगीता राई, अप्सरी खातुन, सवनम राई यतै छन् । यू–१९ का महिला खेलाडी निङमा शेपा, लकिता राजवंशी र ज्योति दनुवारलाई पनि यति बेला घरमै भेटिन्छ । ‘बिहान बेलुका ट्रेनिङ र फिटनेस गर्दै थियौं, बिहीबारदेखि त्यो पनि बन्द भयो,’ रुबिनाले सुनाइन् । राष्ट्रिय महिला क्रिकेट खेलाडीको जिल्ला छनोट सम्पन्न भएको र प्रदेश छनोट हुन बाँकी रहेको अवस्थामा छनोटको सम्पूर्णर् काम रोकिएको क्षेत्रीले बताइन् । नेपाल पुलिस क्लबका क्रिकेट प्रशिक्षक मनोज कटुवाललाई पनि गृहनगर काँकडभिट्टातिर टहलिँदै गरेको भेटिन्छ । मार्च १४ बाट हुन लागेको एभरेस्ट प्रिमियर लिगमा सहभागी खेलाडीलाई प्रशिक्षण दिन व्यस्त उनी प्रशिक्षण छाडेर आएका हुन् । यू–१५ महिला फुटबल टिमका प्रशिक्षक मीनबहादुर बस्नेतले भने, ‘कोरोनाले खेल गतिविधि ठप्प भएकाले अहिले घरतिरै छु ।’ बडीविल्डिङका राष्ट्रिय खेलाडी उमेश राईसमेत घरतिरै छन् । एक साताअघि कुवेतबाट राष्ट्रिय बडीबिल्डिङमा भाग लिन आएका उनी विदेश फर्किन पाएका छैनन् । ‘अन्तर्राष्ट्रिय उडानहरू बन्द हुँदा विदेश फिर्ती अन्योल भएको छ,’ उमेशले सुनाए ।